kardosdrur/scandi-wiki huggingface dataset:
Victor Pálsson

Victor Pálsson (født 1. januar 1991), er en islandsk fodboldspiller som spiller for den amerikanske MLS klub D.C. United og for det Islandske landshold.

Tidligere har han spillet for klubber som Esbjerg fB, Liverpool, Hibernian, New York Red Bulls, FC Zürich, Darmstadt 98, været på et lejeophold hos Dagenham & Redbridge, og i Helsingborgs IF. Han har i sin ungdomskarriere spillet for danske AGF.

Pálsson er født i Reykjavik, hans mor er islænding og hans far er portugiser.

Han har en god teknik og spilforståelse kombineret med en stærk fysik, derfor var der var store forventninger til ham i AGF, hvor han blev udnævnt til det største islandske talent i sin årgang af Brian Steen Nielsen.

Titler
FC Zürich
Swiss Cup: 2017–18

Referencer 

Fodboldspillere fra Island
Fodboldspillere fra Hibernian F.C.
Fodboldspillere fra New York Red Bulls
Fodboldspillere fra Liverpool F.C.
Fodboldspillere fra NEC Nijmegen
Fodboldspillere fra Ungmennafélagið Fjölnir
Fodboldspillere fra Fylkir
Fodboldspillere fra AGF

Eksterne henvisninger
Proteasom

Proteasomet er et stort proteinkompleks, der i eukaryote celler og archaea står for nedbrydningen af proteiner markeret med ubiquitin.
Proteasomet er en ATP-afhængig protease på 26S, der består af tre komponenter – 20S proteasomet, der indeholder proteaseaktiviteten, og to 19S-proteasomer, der har regulerende rolle. 20S-proteasomet har form som en tønde, og på tøndens bund og top sidder 19S-proteasomerne.

20S-proteasomet 
20S-proteasomet er opbygget af 14 subunits, 2 kopier af 7 forskellige homologe polypeptider, der alle antager cirka samme konformation. Den samlede masse af 20S-proteasomet er 700 kDa.
De enkelte subunits er arrangeret i to cirkler på 7 subunits; disse er så placeret ovenpå hinanden så der dannes en tønde-lignende form. Proteasomets substrater nedbrydes inde i midten af tøndestrukturen, hvor de aktive sites befinder sig.

Enzymer
Søndervig

Søndervig er en bebyggelse og et feriested i Vestjylland, beliggende 8 kilometer vest for Ringkøbing i Ny Sogn ud til Vesterhavet. Bebyggelsen er den sidste på primærrute 15 og er placeret på et landområde, der oprindelig er drænet havbund. I århundreder har det primære erhverv været landbrug og tildels fiskeri. De seneste årtier har fiskeriet dog været samlet i Hvide Sande, ca. 15 kilometer mod syd. Sydøst for Søndervig ligger Ringkøbing Fjord. Feriestedet er beliggende i Ringkøbing-Skjern Kommune og tilhører Region Midtjylland.

I dag er Søndervig blevet en ferieby, med hundredvis af sommerhuse og enkelte hoteller. I byen finder turister et butikscenter, supermarked, bowlinghal og badeland – faciliteter der ikke fandtes i Søndervig så sent som i midten af 1980'erne. På de tidligere markarealer øst for byen er der anlagt en golfbane, og i juni 2022 åbnede Lalandia et ferieresort med 483 ferieboliger og et ca 15000 m² stort center. 

På stranden ud for Søndervig kan man finde flere tyske bunkere, der blev bygget som en del af den tyske besættelsesmagts kystfæstning under 2. verdenskrig.

Eksterne henvisninger 
 Søndervig – Porten til Vesterhavet
 Læs mere om hvad du kan opleve i Søndervig som turist her http://www.hvidesande.dk/hvide-sande/soendervig 

Byer ved Vesterhavet
Lokaliteter i Ringkøbing-Skjern Kommune
De franckeske stiftelser

De franckeske stiftelser i Halle (eller Halle-stiftelserne, Die Franckeschen Stiftungen zu Halle eller Franckesche Anstalten) blev i 1695 grundlagt af August Hermann Francke som et kompleks af pædagogiske og sociale anstalter i pietisk ånd
med skoler, bogtrykkeri, fattighuse og arbejde for ydre mission – det sidste var noget helt nyt i den lutherske kirke.

Det historiske bygningskompleks, som ligger i Halles centrum, er i vid udstrækning bibeholdt. I begyndelen af 1990'erne iværksattes en omfattende istandsættelse. Det "Lange Hus" i den øvre lindegård (Das „Lange Haus“ im oberen Lindenhof) er Europas største bindingsværkskonstruktion med sine 100 m i seks etager. Som eksempel på social- og pædagogisk formålsarkitektur (Zweckarchitektur) er hele bygningskomplekset kommet på den tyske forslagsliste til UNESCO's Verdensarvsliste.

Se også 
 Philipp Jacob Spener (1635-1705), "pietismens fader", hvis bevægelse inspirerede Francke

 Den danske Halle-mission, som blandt andet udsendte missionærer til den danske koloni i Trankebar

Eksterne henvisninger 

 Stiftelsernes hjemmeside 

Uddannelse
Missionsarbejde
Pietisme
Giannutri

Giannutri er en italiensk ø ud for Toscanas kyst sydøst for den lidt større ø Giglio, og den udgør i øvrigt Toscanas sydligste punkt. Øen har et areal på ca. 2,6 km², og er lang og smal med halvmånefacon. Den har 27 faste beboere (2011) og der findes flere ferieboliger omkring den lille bugt ved øens færgekaj. Der er desuden et ubemandet fyr på den sydlige ende af øen. Øen har i sommersæsonen daglig forbindelse til Porto Santo Stefano på fastlandet, og om vinteren 2-3 gange ugentligt. Øens højeste punkt er Poggio Capel Rosso, 88 m.o.h.

På øen befinder sig resterne af en romersk villa fra 2. århundrede. Villaen dækker et areal på ca. 5 ha. og har en stor terrasse ud mod havet. Gulvene er dels af marmor, og dels dækket af sort/hvide mosaikker. Der er et rigt fugleliv på øen, og havet omkring den er kendt for at have mange koraller, søanemoner og svampe, hvorfor øen er et populært mål for dykkere.

Øer i Italien
Team Vestjylland

Team Vestjylland (deltager i første sæson 2003/2004) er et holdfællesskab mellem en række håndboldklubber i Lemvig Kommune.

Klubbens koncept er opbygget omkring udvikling af lokale talenter til Lemvig Håndbolds 1. divisionshold.

I 2007 bidrog Team Vestjylland med 4 spillere til forskellige danske ungdomslandshold.

Historie 
2003: Tangsø FS og NNFH Lemvig bliver enige om rammerne for et holdfællesskab, som indbefatter de to moderklubbers Herre Junior hold.
2005: Holdfællesskabet udvides, således at den nu også indbefatter Herre Ynglinge. Herudover starter samarbejdet på damesiden.
2006: Det tilkendegives, at alle interesserede klubber i Lemvig Kommune kan deltage i samarbejdet. Herre Ynglinge kvalificerer sig til den landsdækkende Ynglinge Liga.
2007: Herre Ynglinge holdet sætter en milepæl, da det vinder DM-guld over 2 kampe mod Odense hf.
2008: Herre Ynglinge holdet deltager for 2. år i træk i DM-slutspillet.
2008: For 3. år i træk kvalificerer Team Vestjylland sig til den danske U18 liga.

Resultater 

2007
Herre Ynglinge vinder DM-guld.

Ekstern kilde/henvisning 
Lemvig Håndbolds officielle hjemmeside
Team Vestjyllands officielle hjemmeside

Håndboldklubber i Danmark
Lemvig Kommune
Etableret i 2003
Konsumption

Konsumption var en indenlandsk nærings- og forbrugsafgift (i Danmark indført første gang i 1657 og ophævet i 1852) kombineret med andre (indirekte) skatter (formalingsafgift, afgift ved vielse og lignende), specielt om en afgift af fødevarer, som indførtes fra landet til købstædernes markeder. 

Konsumptionsafgiften blev betalt ved acciseboden ved varernes indførsel til købstaden. Accise er en anden afgift fra samme periode.

Referencer

Eksterne henvisninger
 Konsumption hos Ordnet.dk

Afgifter
Etableret i 1657
Ophørt i 1852
Bob Rock

Robert Jens Rock (født 19. april 1954 i Winnipeg, Manitoba, Canada) er en canadisk musiker, lydtekniker og producer.

Musiker 
Rock begyndte sin musikerkarriere som guitarist, hvor han spillede sammen med vennerne William Alexander og Paul Hyde, i Williams hus i Victoria, British Columbia.
Efter highschool flyttede Rock fra Victoria og dannede bandet the Payolas. The Payolas blev kendte med deres 80'er hit "Eyes of a Stranger", som blev spillet i filmen Valley Girl, med Nicolas Cage. I 1983 vandt The Payolas en Juno Award for bedste single.
Han arbejdede også som assistent ved Little Mountain Studios i Vancouver. I midt 80'erne havde han et sideprojekt med Payolas forsanger Paul Hyde, Rock and Hyde, der havde et hit i Canada med sangen "Dirty Water".

Producer 
Bob Rock er mest kendt for at producere for bands som Metallica og Mötley Crüe.
Han har imidlertid også arbejdet med Aerosmith, Bon Jovi, Cher, The Cult, David Lee Roth, Skid Row, Veruca Salt, Nina Gordon, Our Lady Peace, The Tragically Hip, Lostprophets, American Hi-Fi og Simple Plan.
Han arbejder lige nu sammen med The Offspring om deres nye album.

Metallica 
Bob Rock producerede det meget succesfulde album Metallica (The Black Album) i 1991 og har sidenhen fuldt op med de knap så store successer Load (1996), ReLoad (1997), Garage Inc. (1998) og S&M (1999). Bob Rock producerede også Metallicas album St. Anger fra 2003. Da den tidligere bassist Jason Newsted valgte at forlade bandet før indspilningerne til St. Anger, spillede Bob Rock bas under indspilningerne.

Musikere fra Canada
Personer fra Winnipeg
Nigel Kipling

Nigel Kipling er en fiktiv person i bogen The Devil Wears Prada og filmen af samme navn, hvor han spilles af Stanley Tucci. Karakteren er en arbejdsvillig homoseksuel mand, som arbejder på modemagasinet Runway.

Karriere 
Nigel arbejder som moderedaktør på Runway. Han bruger meget tid på sit arbejde og har intet privatliv, hvilket giver ham en forfremmelse. Han elsker imidlertid sit job og går også meget op i mode privat.

Biografi 
Da Nigel var barn, boede han i Rhode Island med sine forældre og seks brødre. Han lod som om, at han gik til fodboldtræning mens han i virkeligheden gik til syning og læste desuden Runway under dynen, når han skulle forestille at sove.

Personlighed 
Nigel er venlig af sind og han hjælper derfor Andy med at klæde sig moderigtigt. Han er altid udmattet, da han arbejder 24 timer i døgnet og derved ødelægger sit privatliv.

Litterære personer
Filmfigurer
Emilio Castillo

Emilio "Mimi" Castillo (født 24. september 1950 i Detroit, Michigan) er en amerikansk saxofonist og komponist. Han er bedst kendt som stifter af bandet Tower of Power.

Han tog lektioner i saxofon, klaver og guitar samt modtog undervisning fra en tidligere Dave Brubeck bassist Norman Bates. Hans første musiske udfordring var som keyboard-spiller i et band kaldet "The Gotham City Crimefighters". Efter at have set soul-bandet The Spyders skiftede Castillo til saxofon og dannede "The Motowns", der spillede efterligninger af soul-numre.

Efter han mødte baritonsaxofonisten Stephen "Doc" Kupka ændrede Castillo, på Kupkas opfordring, stil til at opføre originalmateriale og bandet ændrede navn til The Tower of Power. Bandet indspillede deres første album, East Bay Grease, i 1970. Castillo har været med i bandet lige siden som leder og anden tenorsaxofonist. Han og Kupka er også ansvarlige for at have skrevet mange af bandets bedst kendte sange.

Medlemmer af Tower of Power
Saxofonister fra USA
Stephen Kupka

Stephen Mackenzie "Doc" Kupka (født 25. marts 1946 i Berkeley) er en amerikansk baritonsaxofonist og komponist. Han er bedst kendt for at være en af medstifterne af bandet Tower of Power. Tilnavnet "Doc" er en forkortelse af "The Funky Doctor"

I 1998 oprettede Doc pladeselskabet Strokeland Records sammen med Andy Ebon.

Eksterne links 
http://www.strokeland.com

Medlemmer af Tower of Power
Saxofonister fra USA
Vendsyssel-gildet

Vendsyssel-gildet er en forening med det formål at fremme interessen for og kendskabet til dialekterne i Vendsyssel ved afholdelse af møder, arrangementer og udgivelse af folkemålspublikationer. Foreningen blev stiftet i 1982 på initiativ af bl.a. Astrid Kiil og højskoleforstander Knud Fogt. 

Gildet har udgivet vendsysselske sange, en digtsamling af Johannes Hadding og står hvert år bag et årsskrift om vendsysselsk sprog og kultur.

Ekstern henvisning
Vendsyssel-gildet

Dialektforeninger fra Danmark
Jysk (folkemål)
Alex Friedmann

Alex Friedmann (født 26. september 1918 i København, død 20. maj 1997 i Udsholt) var en københavnsk advokat og tidligere landsholdsspiller i fodbold. Friedmann, der spillede 124 første holds kampe i klubben B 1903, blev i 1937 kåret som årets fund i dansk idræt. Han spillede højre wing og var med til at vinde DM med B 1903 i 1938.

Friedmann debuterede som 19-årig på landsholdet den 17. oktober 1937 i en kamp mod Finland i Københavns Idrætspark, hvor han scorede sejrsmålet til 2-1. Han spillede i alt ni landskampe for Danmark i perioden 1937-1942 og scorede i disse kampe i alt to mål. Han deltog bl.a. i den kontroversielle kamp mod Tyskland i Hamborg i november 1940, som blev spillet efter tyskernes besættelse af Danmark i april samme år. Ved landskampen året efter i Dresden var Friedmann dog ikke med. DBU ville undgå at provokere besættelsesmagten eftersom Friedmann var af jødisk afstamning. Han måtte 1943 flygte til Sverige.

Friedmann tjente en større formue på ejendomshandler, og bidrog med et to-cifret millionbeløb til B 1903's hold i den bedste danske række. Han var en af de drivende kræfter i skabelsen af F.C. København. I 1995 mistede Friedmann det meste af sin formue på grund af mislykkede ejendomsspekulationer.
Før kampen mellem FC København og Silkeborg IF den 25. maj 1997 blev Alex Friedmann mindet med et minuts stilhed i Parken.

Eksterne henvisninger 
 
 Dansk idræt og jødepolitikken

Fodboldspillere fra Danmark
Fodboldlandsholdsspillere fra Danmark
Fodboldspillere fra B 1903
Personer fra København
Jurister fra Danmark
Årets fund i dansk idræt
Michael Rachlin

Michael Rachlin (født 1970) er en dansk journalist og forfatter. Han har arbejdet på bl.a. Jyllands-Posten, Berlingske Tidende og Nyhedsavisen.

Han var med til at danne F.C. København-fanfraktionen Cooligans. Han har skrevet bogen Slaget om København - den store bog om Brøndby FCK samt en del af antologien Superligaen 25 år. 

Han blev i 2019 ansat som redaktør og kommunikationsansvarlig i Det Jødiske Samfund .

Michael Rachlin er bror til Dan Rachlin og nevø til Samuel Rachlin

Referencer 

Journalister fra Danmark
Journalister ved Berlingske
Jøder fra Danmark
Saliske lov

Den saliske lov eller saliske ret (Pactus Legis Salicae) blev nedskrevet i årene 507-511 på befaling af merovingerkongen Klodevig 1. Dermed er den en af de ældste, bevarede lovsamlinger. Den hører til blandt de såkaldte "germanske stammelove".

I saliske lov blev den gamle, mundtligt overleverede sædvaneret blandt de "saliske franker" nedskrevet for første gang. Selv om den sandsynligvis er yngre end både den visigotiske samling, Codex Euricianus, og den burgundiske Lex Burgundionum, rummer den flere oprindeligt germanske træk, fordi frankerne ikke var romaniserede i så høj grad på dette tidspunkt. Artiklerne drejer sig om alle mulige retsforhold, og det fremgår, at den skyldige – hvis han var frimand – næsten altid måtte udrede en pengebod. De ufrie derimod, de blev straffet med legemsstraffe så som pisk eller stokkeprygl og i nogle få tilfælde endda med dødsstraf.

På den måde var der forskel på straffene alt efter, hvem der var den skadelidte. Eksempelvis stod man til en bøde på 67,5 skilling, hvis man havde dræbt en ikke-franker eller romersk borger. Drab på en fri franker blev derimod straffet med en bøde på 200 skilling. Med næsten moderne forudseenhed var der bødestraf for brug af hånende bemærkninger, og f.eks. ordet "luder" blev straffet med en bøde på 45 skilling.

Desuden indeholdt saliske lov bestemmelser om arveret og indretning af domstolen. I tilknytning til disse arveretsbestemmelser blev tronfølgen i mange europæiske monarkier fastlagt sådan, at kvinder ikke kunne arve kronen, selv ikke når der manglede mandlige arvinger. Denne særlige bestemmelse i saliske lov bliver i dag ofte forstået som hele indholdet af loven. Bestemmelsen gælder endnu i visse monarkier, som f.eks. i Liechtenstein, og som husorden i de fleste tyske adelshuse. Mange af de monarkier, der brugte saliske lov gennem århundreder, har i dag åbnet for kvindelig arvefølge.

Den saliske lov fandt også anvendelse i Holsten, som var tysk-romersk lensområde og senere medlem af det tyske forbund. I 1800-tallet opstod der imidlertid en konflikt, om den saliske lov med dens bestemmelse om kun mandlig arvefølge også kunne få gyldighed i Slesvig som dansk lensområde. Tyskerne, som ville gerne se den tysksindede Christian-August af Augustenborg som hertug i hertugdømmerne, argumenterede for, at den tysk-saliske lov også skulle gælde i Slesvig. Ifølge den danske kongelov kunne arveretten derimod også overgå til kvindesiden. Debatten førte til det åbne brev fra 1846.

Udgivelser 
 Karl August Eckhardt: Lex salica, 1969 (Monumenta Germaniae Historica; Leges; Leges nationum Germanicarum; 4, 2)

Litteratur 

 Hans-Achim Roll: Zur Geschichte der Lex Salica-Forschung, 1972 
 Sylvain Soleil: Introduction historique aux institutions : IVe-XVIIIe siècle, 2002 

Retshistorie i middelalderen
Jura
Iban Mayo

Iban Mayo Díez (født 19. august 1977 i Yurre i Vizcaya) er en tidligere professionel spansk cykelrytter.
Iban Mayo blev professionel i 2000 på det baskiske hold Euskaltel-Euskadi. Året efter vandt han 6. etape af Dauphiné Libéré og blev samme år nummer 11 samlet i Vuelta a Espana. I 2002 forbedrede han sig yderligere i det spanske etapeløb, og blev samlet nummer 5.

Gennembruddet 
Det store internationale gennembrud kom først i 2003 hvor han ikke bare vandt Baskerlandet Rundt, men også vandt 3 etaper undervejs. Han blev nummer 2 i Liège-Bastogne-Liège. Senere på sæsonen vandt han både prologen og 4. etape i Dauphiné Libéré og blev sammenlagt nummer 2, kun overgået af Lance Armstrong. I Tour de France vandt Mayo 8. etape fra Sallanches til l'Alpe d'Huez og blev sammenlagt nummer 6.

Nedturen 
Året efter vandt han Dauphiné Libéré og besejrede undervejs Lance Armstrong med to minutter på en bjergenkeltstart på Mont Ventoux hvilket var rekord. Derfor var forventningerne også store til Iban Mayo i Tour de France 2004. Hér faldt Mayo imidlertid helt igennem: først styrtede han på brostenene og tabte vitale minutter da konkurrenterne udnyttede hans styrt og satte et aggressivt tempo for på den måde tidligt at slippe af med det der inden løbet var blevet regnet for en outsider til toursejren. Efter at have tabt næsten 40 minutter på hans egen hjemmebane i Pyrenæerne, valgte han ikke at stille til start på 15. etape, den første alpeetape.
2005 blev et resultatløst år for Mayo, og i Tour de France 2005 og Tour de France 2006 måtte han høre på hånende tilråb fra de baskiske cykelfans der tidligere havde elsket ham. Iban Mayo skiftede herefter til det spanske hold Saunier Duval-Prodir.

Genfødslen 
På det nye hold begyndte Mayo at ligne en der kunne lide at køre på cykel igen. Presset fra de baskiske cykelfans var væk, og han fik en mere fri rolle under holdkaptajn Gilberto Simoni der tog en del af det pres som tidligere havde lagt på Mayo alene på Euskaltel-Euskadi. I Giro d'Italia 2007 vandt Iban Mayo 19. etape fra Treviso til Comano Terme. Iban Mayo der har lægeerklæring på at hans krop har et naturligt højt testosteronniveau, afgav i forbindelse med løbet en prøve hvis resultat slap ud i offentligheden. Da undersøgelserne viste at testosteronen ikke var kunstig, og dermed ikke tilført udefra, måtte UCI komme med en pinlig beklagelse.

Dopingsagen 
I Tour de France 2007, hvor han sluttede som nummer 16 sammenlagt, var han igen godt kørende, men blev testet positiv for brug af EPO. Dopingafsløringen kom dagen efter afslutningen i Paris, og rytteren blev straks suspenderet af Saunier Duval-Prodir. Den 22. oktober offentliggjorde man at B-prøven var negativ. Testen af b-prøven var blevet foretaget både i Belgien og i Australien. Efterfølgende blev prøven analyseret igen på Châtenay-Malabry-laboratoriet i Paris, som også stod for den første test, og prøven viste sig igen positiv, hvorefter baskeren idømtes 2 års karantæne.
Efter karantænens udløb har Mayo udtalt at han aldrig har haft til hensigt at genoptage karrieren da han mente at der førtes en heksejagt på hans generation af cykelryttere.

Referencer 

Mandlige cykelryttere fra Spanien
Swampsong

Swampsong er det tredje album fra det finske melodiske dødsmetal-band Kalmah der blev udgivet i 2003 gennem Spikefram Records.

Numre 
 "Heroes to Us" – 5:10 
 "Burbot's Revenge" – 4:23 
 "Cloned Insanity" – 4:11 
 "The Third, The Magical" – 5:26 
 "Bird of Ill Omen" – 4:49 
 "Doubtful About It All" – 4:45 
 "Tordah" – 4:03 
 "Man With Mystery" – 4:48 
 "Moon of My Nights" – 6:12
 "Suodeth" – 4:48

Musikere 
 Antti Kokko – Guitar
 Pekka Kokko – Vokal, guitar
 Timo Lehtinen – Bas
 Pasi Hiltula – Keyboard
 Janne Kusmin – Trommer

Metalalbum
Album fra 2003
Under the Burbot's Nest

Under the Burbot's Nest er en demo af det finske thrash metal-band Ancestor der blev udgivet i 1998. Efter denne demoudgivelse brød bandet op og de samme medlemmer stiftede Kalmah.

Numre 
 "Tune of Death"		
 "The Hellfire"		
 "Darkness that Lights Ahead"

Album fra 1998
Danseband

Danseband, svensk: dansband, er et band eller orkester som spiller dansemusik (ikke elektronisk dansemusik).

Fremtrædende band

Danmark
Kandis
Five Tonny's
Tony's

Finland
Tommys

Norge
Amunds
Ole Ivars
Scandinavia

Sverige
 Arvingarna 
 Flamingokvintetten
 Lasse Stefanz
 Lotta Engbergs
 Lotta & Anders Engbergs orkester
 Schytts
 Sten & Stanley
 Sven-Ingvars
 Thorleifs
 Vikingarna
 Wizex

Eksterne henvisninger
Diglycerid

Diglycerider, mere korrekt kaldet diacylglyceroler (DAG), er organiske kemiske forbindelser som består af et glycerolmolekyle, hvortil der er bundet to fedtsyrer via esterbindinger. Diacylglyceroler kan opdeles i 1,3-diacylglyceroler og 1,2-diacylglyceroler afhængig af hvilken position på glycerolresten der ikke er bundet en fedtsyrerest.

Biokemisk signalering 
Diacylglycerol er et vigtigt signalmolekyle, en såkaldt second messenger (sekundær budbringer). Fosfolipase C kløver plasmamembranens fosfatidylinositol (3,4)-bisfosfat (PIP2) til inositol trifosfat (IP3) og DAG. DAG bliver til forskel fra IP3 i plasmamembranen pga. de to fedtsyrers hydrofobe karakter. IP3 diffunderer ind til cellens endoplasmatiske retikulum og stimulerer frigivelse af calciumioner til cytosolen. DAG aktiverer derefter protein kinase C når koncentrationen af calciumioner i cytosolen stiger.

Biokemi
Varangerfjorden

Varangerfjorden ligger i Finnmark fylke og er den østligste fjord i Norge. Fjorden er omkring 100 kilometer lang og strækker sig ind til Varangerbotn, der er hovedbyen i Nesseby Kommune. Mundingen af fjorden er omkring 55 kilometer bred og går fra Vardø i nord til Grense Jakobselv i syd. Fjorden har retning øst–vest og er 90 kilometer lang.

Geografi 
Fjorden ligger på sydsiden af Varangerhalvøen. Den største bebyggelse på nordsiden af fjorden er byen Vadsø som ligger omkring halvvejs inde i fjorden. Andre bebyggelser på nordsiden er Kiberg, Komagvær, Skallelv, Krampenes, Ekkerøy, Golnes, Vestre Jakobselv og byen Nesseby. På sydsiden ligger byen Kirkenes (ved Bøkfjorden) Bugøynes og Karlebotn. Pga. forkastningen på havbunden mellem nord- og sydsiden af fjorden er dette Norges mest vandholdige fjord.

Inderst i fjorden stikker Selešnjárga ud i fjorden. Her ligger fjordene Karlebotn på sydsiden og Meskfjorden på nordsiden. Inderst i Meskfjorden ligger Varangerbotn

I den ydre del af fjorden på sydsiden ligger flere øer. Den største af disse er Skogerøya lige nord for Kirkenes. Her ligger også Kjelmøya og Reinøya.

Fjordarme 
Alle fjordarmene ligger, hvis man ser bort fra Karlebotn og Meskfjorden i enden, på sydsiden af fjorden, og de fleste i den ydre del omkring Kirkenes.

 Kobbholmfjorden
 Sagfjorden
 Jarfjorden
 Litle Jarfjorden
 Holmengråfjorden
 Bøkfjorden, ved Kirkenes
 Krokfjorden
 Sølferbotn
 Langfjorden
 Korsfjorden
 Kjøfjorden
 Spurvfjorden
 Neidenfjorden
 Munkefjorden
 Oterfjorden
 Vagnfjorden
 Bugøyfjorden
 Veidnesfjorden
 Karlebotn
 Meskfjorden

Historie 
Kvenerne, som bor ved Varangerfjorden, er for de flestes vedkommende efterkommere af finske immigranter, som kom til området i 1800-tallet fra Finland og Nordsverige.

I den første halvdel af 1800-tallet var der risiko for, at Rusland ville kræve en del af kysten langs Varangerfjorden. Dette var et politisk tema i Europa, hvilket gjorde, at kong Oskar 1. indgik en alliance med Storbritannien og Frankrig for at hindre dette.

Kilder og henvisninger 

 
Fjorde i Troms og Finnmark